FI Euroopan unionin virallinen lehti L 50/17

KOMISSION DIREKTIIVI 2008/17/EY,

annettu 19 päivänä helmikuuta 2008,

neuvoston direktiivien 86/362/ETY, 86/363/ETY ja 90/642/ETY tiettyjen liitteiden muuttamisesta asefaatin, asetamipridin, asibentsolaari-s-metyylin, aldriinin, benalaksyylin, benomyylin, karbendatsiimin, klormekvatin, klorotaloniilin, kloropyrifossin, klofentetsiinin, syflutriinin, kypermetriinin, syromatsiinin, dieldriinin, dimetoaatin, ditiokarbamaattien, esfenvaleraatin, famoksadonin, fenheksamidin, fenitrotionin, fenvaleraatin, glyfosaatin, indoksakarbin, lambda-syhalotriinin, mepanipyriimin, metalaksyyli-M:n, metidationin, metoksifenosidin, pymetrotsiinin, pyraklostrobiinin, pyrimetaniilin, spiroksamiinin, tiaklopridin, tiofanaattimetyylin ja trifloksistrobiinin jäämien enimmäismäärien osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY (1) ja erityisesti sen 10 artiklan,

ottaa huomioon eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta 24 päivänä heinäkuuta 1986 annetun neuvoston direktiivin 86/363/ETY (2) ja erityisesti sen 10 artiklan,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY (3) ja erityisesti sen 7 artiklan,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (4) ja erityisesti sen 4 artiklan 1 kohdan f alakohdan,

sekä katsoo seuraavaa:

(1) Direktiivin 91/414/ETY mukaan tiettyihin viljelykasveihin käytettävien kasvinsuojeluaineiden salliminen kuuluu jäsenvaltioiden vastuulle. Sallimisen on perustuttava ihmisten ja eläinten terveydelle ja ympäristölle aiheutuvien vaikutusten arviointiin. Arvioinnissa huomioon otettaviin tekijöihin on sisällyttävä käyttäjien ja sivullisten altistuminen, maaperään, vesiin ja ilmaan kohdistuvat ympäristövaikutukset sekä torjunta-ainekäsittelystä aiheutuneita jäämiä sisältävien viljelykasvien nauttimisen vaikutukset ihmisiin ja eläimiin.

(2) Jäämien enimmäismäärät vahvistetaan sen mukaan, mikä on kasveille tehokkaan suojan antava pienin mahdollinen määrä torjunta-ainetta silloin kun torjunta-ainetta käytetään niin, että jäämä on mahdollisimman pieni ja toksikologisesti hyväksyttävä etenkin ravinnon välityksellä tapahtuvan arvioidun saannin kannalta.

(3) Direktiivien 90/642/ETY, 86/363/ETY ja 86/362/ETY soveltamisalaan kuuluvien torjunta-aineiden jäämien enimmäismääriä on jatkuvasti seurattava, ja niitä voidaan muuttaa uusien tai muuttuneiden käyttötapojen huomioon ottamiseksi. Komissiolle on ilmoitettu uusista tai muuttuneista käyttötavoista, joiden perusteella asefaatin, asetamipridin, asibentsolaari-s-metyylin, aldriinin, benalaksyylin, benomyylin, karbendatsiimin, klormekvatin, klorotaloniilin, kloropyrifossin, klofentetsiinin, syflutriinin, kypermetriinin, syromatsiinin, dieldriinin, dimetoaatin, ditiokarbamaattien, esfenvaleraatin, famoksadonin, fenheksamidin, fenitrotionin, fenvaleraatin, glyfosaatin, indoksakarbin, lambda-syhalotriinin, mepanipyriimin, metalaksyyli-M:n, metidationin, metoksifenosidin, pymetrotsiinin, pyraklostrobiinin, pyrimetaniilin, spiroksamiinin, tiaklopridin, tiofanaattimetyylin ja trifloksistrobiinin jäämien enimmäismääriä olisi muutettava.

(4) Kuluttajien elinikäinen altistuminen tässä direktiivissä tarkoitetuille torjunta-aineille niiden jäämiä mahdollisesti sisältävien elintarvikkeiden välityksellä on arvioitu ja mitattu yhteisössä käytettävien menettelyiden ja käytäntöjen mukaisesti ottaen huomioon Maailman terveysjärjestön julkaisemat ohjeet (5). Kyseisten torjunta-aineiden jäämien enimmäismäärät olisi näiden tutkimusten ja arviointien perusteella vahvistettava sellaisiksi, ettei hyväksyttävä päiväsaanti ylity.

(5) Asefaatin, asetamipridin, karbendatsiimin, klormekvatin, klorotaloniilin, kloropyrifossin, syflutriinin, kypermetriinin, syromatsiinin, dieldriinin, dimetoaatin, esfenvaleraatin, famoksadonin, fenitrotionin, indoksakarbin, lambda-syhalotriinin, mepanipyriimin, metalaksyyli-M:n, metidationin, metoksifenosidin, pymetrotsiinin, pyraklostrobiinin, tiaklopridin ja tiofanaattimetyylin osalta on vahvistettu akuutin altistumisen viiteannos. Kuluttajien akuutti altistuminen näille torjunta-aineille niiden jäämiä mahdollisesti sisältävien elintarvikkeiden välityksellä on arvioitu ja mitattu yhteisössä käytettävien menettelyiden ja käytäntöjen mukaisesti ottaen huomioon Maailman terveysjärjestön julkaisemat ohjeet. Kasveja käsittelevän tiedekomitean lausunnot, etenkin neuvot ja suositukset kuluttajien suojelemiseksi torjunta-aineilla käsiteltyjen elintarvikkeiden varalta (6), on otettu huomioon. Ravinnon mukana tapahtuvaa saantia koskevan arvioinnin perusteella kyseisten torjunta-aineiden jäämien enimmäismäärät olisi vahvistettava sellaisiksi, ettei akuutin altistumisen viiteannos ylity. Muita kyseisiä aineita koskevien käytettävissä olevien tietojen arviointi on osoittanut, että akuutin altistumisen viiteannosta ei ole tarpeen vahvistaa, eikä lyhyen aikavälin arviointia tämän vuoksi tarvita.

(6) Jäämien enimmäismääriksi olisi vahvistettava analyysiherkkyyden alaraja, kun kasvinsuojeluaineiden sallitusta käytöstä ei aiheudu elintarvikkeisiin tai niiden pinnalle havaittavissa olevia torjunta-aineiden jäämiä tai kun sallittua käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tarvittavia tietoja ja käytöstä on aiheutunut torjunta-aineiden jäämiä yhteisön markkinoille mahdollisesti tuleviin elintarvikkeisiin tai niiden pinnalle.

(7) Jäämien väliaikaisten enimmäismäärien vahvistaminen tai muuttaminen yhteisön tasolla ei estä jäsenvaltioita vahvistamasta asetamipridille, asibentsolaari-s-metyylille, famoksadonille, fenamifossille, glyfosaatille, indoksakarbille, mepanipyriimille, metoksifenosidille, pymetrotsiinille, pyraklostrobiinille, tiaklopridille ja trifloksistrobiinille väliaikaisia jäämien enimmäismääriä direktiivin 91/414/ETY 4 artiklan 1 kohdan f alakohdan ja kyseisen direktiivin liitteen VI mukaisesti. Neljää vuotta pidetään riittävänä ajanjaksona, jonka kuluessa kyseisten aineiden tulevat käyttötarkoitukset voidaan vahvistaa. Tämän ajanjakson jälkeen yhteisössä vahvistetut jäämien väliaikaiset enimmäismäärät olisi katsottava lopullisiksi.

(8) Sen vuoksi on tarpeen muuttaa direktiiveissä 86/362/ETY, 86/363/ETY ja 90/642/ETY vahvistettuja jäämien enimmäismääriä kyseisten kasvinsuojeluaineiden käyttötarkoitusten asianmukaisen seurannan ja valvonnan mahdollistamiseksi ja kuluttajien suojelemiseksi. Jos kyseisten direktiivien liitteissä on jo määritelty jäämien enimmäismäärät, niitä on aiheellista muuttaa. Jos jäämien enimmäismääriä ei ole vielä määritelty, ne on aiheellista vahvistaa ensimmäisen kerran.

(9) Yhteisön kauppakumppaneita on tarvittaessa kuultu Maailman kauppajärjestön välityksellä ja niiden näitä tasoja koskevat huomautukset on otettu huomioon.

(10) Direktiivejä 86/362/ETY, 86/363/ETY ja 90/642/ETY olisi tämän vuoksi muutettava.

(11) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivi 86/362/ETY tämän direktiivin liitteen I mukaisesti.

2 artikla

Muutetaan direktiivi 86/363/ETY tämän direktiivin liitteen II mukaisesti.

3 artikla

Muutetaan direktiivi 90/642/ETY tämän direktiivin liitteen III mukaisesti.

4 artikla

Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 14 päivänä syyskuuta 2008. Niiden on toimitettava nämä säännökset kirjallisina komissiolle viipymättä sekä kyseisiä säännöksiä ja tätä direktiiviä koskeva vastaavuustaulukko.

Jäsenvaltioiden on sovellettava näitä säännöksiä 15 päivästä syyskuuta 2008.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

5 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

6 artikla

Tämä direktiivi on osoitettu kaikille jäsenvaltioille.

Tehty Brysselissä 19 päivänä helmikuuta 2008. Komission puolesta Markos KYPRIANOU Komission jäsen

(1) EYVL L 221, 7.8.1986, s. 37. Direktiivi sellaisena kuin se on viimeksi muutettuna komission direktiivillä 2007/73/EY (EUVL L 329, 14.12.2007, s. 40).

(2) EYVL L 221, 7.8.1986, s. 43. Direktiivi sellaisena kuin se on viimeksi muutettuna komission direktiivillä 2007/57/EY (EUVL L 243, 18.9.2007, s. 61).

(3) EYVL L 350, 14.12.1990, s. 71. Direktiivi sellaisena kuin se on viimeksi muutettuna direktiivillä 2007/73/EY.

(4) EYVL L 230, 19.8.1991, s. 1. Direktiivi sellaisena kuin se on viimeksi muutettuna komission direktiivillä 2007/76/EY (EUVL L 337, 21.12.2007, s. 100).

(5) Guidelines for predicting dietary intake of pesticide residues (revised). Laadittu GEMS/Food Programme -ohjelmassa yhdessä torjunta-ainejäämiä käsittelevän Codex-komitean kanssa. Maailman terveysjärjestön julkaisu, 1997 (WHO/FSF/FOS/97.7).

(6) Opinion regarding questions relating to amending the Annexes to Council Directives 86/362/EEC, 86/363/EEC and 90/642/EEC (kasveja käsittelevän tiedekomitean lausunto 14.7.1998); Opinion regarding variable pesticide residues in fruit and vegetables (kasveja käsittelevän tiedekomitean lausunto 14.7.1998). http://europa.eu.int/comm/food/fs/sc/scp/outcome_ppp_en.html

LIITE I Lisätään direktiivin 86/362/ETY liitteessä II olevaan A osaan fenitrotionia koskeva kohta ja korvataan kypermetriiniä, famoksadonia, mepanipyriimiä, metidationia ja tiaklopridia koskevat kohdat seuraavasti: Torjunta-ainejäämä Enimmäismäärä mg/kg ”Kypermetriini, mukaan lukien ainesosien muut seokset, isomeerien summa 2 vehnä, ohra, kaura, ruis, ruisvehnä 0,01 (*) muut Famoksadoni 0,2 kaura 0,02 (*) muut Fenitrotioni 0,5 (1) vehnä, ohra, ruis, ruisvehnä 0,05 (*) muut Mepanipyriimi ja sen metaboliitti (2-aniliini-4-(2-hydroksipropyyli)-6-metyylipyrimidiini mepanipyriiminä ilmaistuna 0,01 (*) (p) viljat Metidationi 0,1 maissi, 0,2 durra, 0,02 (*) muut Tiaklopridi 0,1 vehnä, 1 ohra, kaura, 0,05 (p) muut (1) Väliaikainen jäämien enimmäismäärä 1 päivään kesäkuuta 2009 asti. Jos tätä jäämien enimmäismäärää ei korvata direktiivillä tai asetuksella ennen mainittua päivämäärää, sovelletaan asianmukaista toteamisrajaa (LOD).”

LIITE II Korvataan direktiivin 86/363/ETY liitteessä II olevassa B osassa glyfosaattia koskeva kohta seuraavasti: Enimmäismäärä mg/kg (ppm) Torjunta-ainejäämät lihassa, mukaan lukien rasva, lihavalmisteissa, rasvoissa ja muissa eläimenosissa, jotka kuuluvat liitteessä I oleviin nimikkeisiin ex 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 ja 1602 maidossa ja maitotuotteissa, jotka kuuluvat liitteessä I oleviin nimikkeisiin 0401, 0402, 0405 00 ja 0406 tuoreissa kuorettomissa munissa, linnunmunissa ja munankeltuaisissa, jotka kuuluvat liitteessä I oleviin nimikkeisiin 0407 00 ja 0408 ”Glyfosaatti 2 (2) naudan munuainen 0,2 (2) naudan maksa 0,5 (2) sian munuainen 0,1 (2) siipikarjan munuainen 0,05 (1) (2) muut 0,05 (1) (2) 0,05 (1) (2) (1) Analyysiherkkyyden alaraja. (2) Jäämien enimmäismäärä on vahvistettu väliaikaisesti direktiivin 91/414/ETY 4 artiklan 1 kohdan f alakohdan mukaisesti.”